2023. | 05. | 20

Sajtóközlemény

**Harmadik elnöki ciklusát kezdi meg Seregi Miklós a vasi horgász közösség élén**

Jubileumi küldöttgyűlés volt szombaton tisztújítással és kitüntetésekkel

A Sporthorgász Egyesületek Vas Megyei Szövetsége Vaskeresztesen tartotta hagyományos évértékelő és egyben tisztújító Küldöttgyűlését szombaton. A Szövetség elnöke **Seregi Miklós** az ülés kezdetén köszöntötte a megjelent vendégeket és a horgászegyesületi küldötteket. Az ülésen részt vett a Vas Vármegyei Rendőr-főkapitányság részéről **Knob Ernő** rendőr alezredes a főkapitányság közrendvédelmi és határrendészeti osztályvezetője, a Vas Vármegyei Kormányhivatal Halgazdálkodási Hatóság részéről **Dugmanits Réka** halgazdálkodási szakügyintéző. A Magyar Országos Horgász Szövetség Országos Horgászszervezeti Központ Főigazgatója megbízásából **Ladányi Károly** osztályvezető volt jelen az eseményen.

Seregi Miklós az ülés elején emlékeztette a megjelenteket, hogy a Szövetség hivatalos bejegyzése 1993. május 13-án történt, így éppen az elmúlt hétvégén ünnepelte fennállásnak 30. évfordulóját a szervezet. Ezen jubileum alkalmából több különböző horgászokat érintő akció, játék került meghirdetésre, de fontosnak tartotta kiemelni, hogy a tavalyi év végére elért rekord 12.000 fős horgászlétszám és az eddigi eredmények a sok munka mellett nem jöhettek volna létre az elmúlt 30 évben, ha a horgászaik, egyesületeik, önkénteseik, kollégáik és partnereik nem működnek együtt és segítik egymást, valamint a Szövetség munkáját. Köszönetét fejezte ki minden segítőnek, támogatónak az elmúlt 30 évben végzett közös munkáért. Ezt követően egy perces néma felállással megemlékeztek a küldöttek az elmúlt három évtizedben elhunyt horgásztársaikról, egyesületi vezetőkről, szövetségi tisztségviselőkről. A Szövetség hivatalos jubileumi rendezvényét 2023. július 08-án tartják a Pinka-völgyi Halas Nap keretében, melyre szeretettel várnak minden érdeklődőt. Ladányi Károly osztályvezető a MOHOSZ részéről gratulált a szervezet harmincadik jubileumához és emlékplakettet adott át Seregi Miklósnak és további sikeres évtizedeket kívánt a szövetségnek.

A beszámolók és a költségvetés elfogadása előtt a szervezet legrangosabb megyei elismeréseit, a "Vas Vármegye Horgászatáért" és a "Vas Vármegye Horgászsportjáért" elismeréseket adták át az idei kitüntetetteknek. Ezen elismeréseket - korlátozott számban - a Szövetség Intéző Bizottságának javaslatára a kiemelkedő közösségi munkát végző horgásztársak, önkéntesek, támogatók, illetve a versenysport területén eredményes sporttársak közül az arra leginkább érdemesnek vélt személyek vehetik át minden évben. A kitüntetés mellé élethosszig tartó területi jegy is jár a vasi vizekre. Az elismeréseket a szövetség elnöke, **Seregi Miklós** és **Puskás Norbert** ügyvezető elnök adta át a küldöttgyűlés elején.

A szövetség elnöke elsőként **Majthényi Lászlót** a Vas Vármegyei Közgyűlés elnökét szólította, majd ismertette a vasi horgászközösségért végzett munkásságát. **Majthényi László** 1998 óta vesz részt aktívan Vas vármegye turizmus fejlesztésében. Napjainkra 25 éve tagja a Vas vármegyei Közgyűlésnek, melynek kezdetekben bizottsági tagja, majd alelnöke volt és az elmúlt 9 évben elnökeként koordinálja a kollégaival a vármegye településfejlesztését. Vas vármegye elnökeként 2014-ben lehetőséget biztosított a Sporthorgász Egyesületek Vas Megyei Szövetsége részére a Vas megyei Területfejlesztési Stratégia kidolgozásában történő részvételre és ezáltal a vasi horgászati infrastruktúra fejlesztések kapuit nyitotta meg. Olyan horgászturisztikai fejlesztések indulhattak el, amire előtte soha nem volt példa. A TOP turisztikai pályázatok pénzügyi forrásai által megvalósult vízparti beruházások napjainkra több ezer horgásztársunk számára biztosítanak kulturált, rendezett vízpartokat. A turizmus és területfejlesztés mellett kiemelten foglalkozik a megyei értékek védelmével és a kultúra ápolásával, valamint a tradicionális gasztronómiával. A Szövetség egyik feladata a halételek és halfogyasztás népszerűsítése, melyhez szorosan kapcsolódik Majthényi László 2020-ban megjelent Vad- és Halételek a nyugati végeken című könyve.

A horgászok fejlesztési ügyei mellett Majthényi László a kezdetektől résztevője a Pinka-völgyi Halas Napnak, több alkalommal zsűritagként, és volt, hogy látvány halsütéssel színesítette az eseményt. Majthényi László két és fél évig főtitkárként vezette a Magyar Nemzeti Üdülési Alapítványt és az ő közreműködésével az állami programban lehetőséget adott a Ponty Velem Horgásztáborok indítására, melyen egyesületek, szövetségek is indíthattak tábori csoportokat 2013-2016. között a Balatonon, mely jelentős támogatás volt a gyermek horgászoknak.

Második kitüntetett az idén, aki Vas Vármegye Horgászatáért kitüntetésben részesült **Porteleki Gábor**, aki az Elektromosok Sporthorgász Egyesület tagja közel negyven éve, aki egykori ÉDÁSZ dolgozóként lett tagja az egyesületnek. 2004-2013. között az Egyesület Fegyelmi Bizottságának elnöke, 2003. decembere óta társadalmi halőri vizsgával is rendelkezik, melynek keretében többször rész vett az elmúlt 20 évben közös halőri ellenőrzésben. 2013-tól az Elektromosok Sporthorgász Egyesület elnöke, Intéző Bizottság tagja. Gábor horgászszervezeti feladatai mellett aktívan részt vesz a hal gasztronómia népszerűsítésében, eredményes résztvevője a Pinka-völgyi Halas Nap főzőversenyének a kezdetek óta, kiváló halételével a MAHAL Országos Halételkészítő versenyére is meghívást kapott.

Harmadik kitüntetett volt az idén, aki Vas Vármegye Horgászsportjáért elismerésben részesült **Monos Tibor** műlegyező szakíró, a Sárvíz-tavi Horgász Egyesület és a Sporthorgász Egyesületek Vas Megyei Szövetsége Felügyelő Bizottsági tagja, egykori műlegyező nemzeti válogatott. **Monos Tibor** Nagykanizsán született, Keszthelyen él családjával, de a vasi vizeket már a 90-es években aktívan látogatta, együtt horgászott Lőrincz László „domolykó királlyal”. A Szövetséggel ~~a~~ szoros kapcsolata napjainkra már közel 20 esztendős, mely kezdődött a Vasi Vizek népszerűsítésével szakíróként a Horgászvilág újságban, majd folytatódott mai napig a Magyar Horgász magazinban. Napjainkra szálló igévé vált cikkeinek végén a „Legyezni jó” szlogen. Tibor kiváló műlegyező horgász, aki aktívan részt vett a MOHOSZ keretei között a műlegyező országos bajnokságok elindításában és szervezésében. Az országos bajnokságokon kiváló eredményeket ért el és több alkalommal a nemzeti válogatott tagjaként, szövetségi kapitányként képviselte hazánkat a világban. Szívén viseli a vasi patakok őshonos sebes pisztráng állományának erősítését, ezért szinte minden sebes pisztráng kihelyezésen aktívan segített és többször önkéntesen szállított Lillafüredről sebes pisztrángokat a vasi vizekbe, amikor azt már senki nem vállalta. 15 éve tagja a Sárvíz-tavi Horgász Egyesületnek, melynek Felügyelő Bizottsági tagja, valamint a Sporthorgász Egyesületek Vas Megyei Szövetsége Felügyelő Bizottsági munkájában is immáron 10 éve részt vesz. Tiborral találkozhatunk a műlegyező versenyeken és a vasi patakok mellett, szinte minden vasi gyermek táborban és a Pinka-völgy Halas Napon előadóként, illetve halsütésben résztvevőként.

A kitüntetések átadása után a tagok egyhangúan elfogadták a Felügyelő Bizottság beszámolóját, majd a Szövetség ügyvezető elnökének, **Puskás Norbertnek** a szakmai évértékelőjét tárgyalták meg. A beszámolóból kiderült, hogy a 2022-es esztendőben a Sporthorgász Egyesületek Vas Megyei Szövetsége 28 tagegyesületébe a 2021.évben regisztrált 11.524 fős felnőtt és gyermek horgász létszámunkat a 2022. évben soha nem látott magasságba sikerült tovább növelni 12.002 főre. Nagy öröm, hogy ezen taglétszámból a gyermek állami jegyet váltó pecások száma is tovább nőtt 1.833 fő lett, mely 52 fős növekmény a 2021. évi 1.781 fő gyermek létszámhoz viszonyítva. A korábbi évektől eltérően már tavaly év elején látszott, hogy a rendkívüli mértékben megemelkedett halárak költségnövekedéseit már csak részben fedezték a 2022. évi horgászengedély árak emelései. Így a legfontosabb cél a fogható méretű halakból a haltelepítések szinten tartása és azok folyamatos beszerzésének és kihelyezésének biztosítása. Tavalyi évben eljutott oda az aszály miatt a halgazdálkodási ágazat, hogy a legnépszerűbb halból, a pontyból is az év egyes időszakaiban már az is eredmény volt, ha a szükséges mennyiséget tudták biztosítani egy adott horgászszervezetnek. A 2022. évben 59.218 kg ponty mellett kihelyezésre került 14.516 kg keszegféle, továbbá fogható méretű 1.418 kg ragadozó hal (csuka, harcsa, süllő).

Különösen nagy öröm számunkra, hogy a halgazdálkodási nehézségek ellenére a kihelyezett pontyokból 9.955 kg extra méretű 5-8 kg közöttiek voltak, mely különösen nagy horgászélményt jelentett sok horgásztársnak az év során.

Az elmúlt évben a Szövetség közel 20 rendezvénynek volt fő, vagy társrendezője a horgász versenysport területén, illetve számos EU-s és hazai pályázatot nyert el a horgászvizek és horgászati infrastruktúra fejlesztése érdekében.

A szakmai beszámolót követően **Bíró Etelka** gazdasági vezető előterjesztésében a pénzügyi beszámolót ismerhették meg a megjelentek, melyből kiderült, hogy az elmúlt év a fejlesztések és a szakmai sikerek mellett ismét pozitív pénzügyi eredménnyel zárult. A küldöttek szavazással elfogadták a közhasznúsági jelentést és az egyszerűsített számviteli beszámolót 286.848.000 Ft bevétellel 285.601.000 Ft költség ráfordítással. Az ülésen a munkaterv-, és programnaptár is napirendre került, de jóváhagyták a küldöttek a tagdíjra és az idei év költségvetésére vonatkozó előterjesztéseket is, valamint befektetési szabályzatot fogadtak el, végül módosították a szervezet alapszabályát.

Az ülés utolsó szakaszában sor került a tisztújításra, melyre vonatkozó jelöléseket Cziráky László a Jelölő Bizottság elnöke ismertette. A tagegyesületi küldöttek ellenszavazat nélkül titkos szavazás keretében megválasztották – a következő öt évre - a Szövetség vezető tisztségviselőit és a Felügyelő Bizottság tagjait. A Körmendi Határőr Horgász Egyesület vezetőjét **Seregi Miklóst** választották ismét a Szövetség elnökének, aki immár harmadik ötéves ciklusát kezdi meg. A szervezet alelnöke továbbra is a Vasvári Petőfi Horgász Egyesület elnöke, **Laki László** maradt, a Felügyelő Bizottság elnöki teendőit a következő ciklusban ismét az Elektromosok SHE. tagja, **Kovács Attila** láthatja el. A küldöttek Felügyelő Bizottsági tagoknak választották **Dr. Nagy Ildikó, Dr. Molnár Tamás, Monos Tibor, Pukler Ferenc** horgásztársakat. A titkos szavazás keretében döntés született a tagegyesületek által delegált 28 fő Intéző Bizottsági tagról is.

Az eredmények elhangzását követően **Seregi Miklós** elnök megköszönte a bizalmat és gratulált a megválasztott tisztségviselőknek. A Szövetség Iroda vezetője, **Puskás Norbert** ügyvezető elnök tisztújítás zárásaként kérte a régi és a most megválasztott tisztségviselőket, hogy egymás munkáját segítve közösen dolgozzanak együtt tovább a Vas vármegyei horgászati lehetőségek megtartása és fejlesztése érdekében. A Küldöttgyűlés zárásaként a szövetség vezetői Endrődy Zoltánnak köszönetet mondtak a három évtizeden át tartó Intéző Bizottsági munkáért.

**Mellékletek:**

* Fényképek a küldöttgyűlésről

**További információ kérhető:**

Puskás Norbert - ügyvezető elnök  
Tel.: +36/94-506-835  
Mobil: +36/70-33-99-707  
E-mail: puskas.norbert@vasivizeken.hu

Web: [www.vasivizeken.hu](http://www.vasivizeken.hu)